24/01/2014 | Administración LocalMunicipal
Ordes
Elevación a definitivo acordo aprobación Regulamento Consello Escolar Municipal. Publicación texto íntegro

Elevado a definitivo, por non terse presentado reclamacións durante o prazo de exposición ao público, o acordo do Concello Pleno, adoptado en sesión extraordinaria, de data 14 de novembro de 2013, de aprobación do regulamento de organización e funcionamento do Consello Escolar Municipal do municipio de Ordes. De conformidade co disposto no art.70.2 da Lei 7/1985, de 2 de abril, faise público o texto integro da modificación, sen que esta entre en vigor ata que se leve a cabo devandita publicación e haxa transcorrido o prazo previsto no art.65.2 de devandito texto legal. Contra o regulamento, unha vez publicado no Boletín Oficial da Provincia, poderá imporse recurso contencioso administrativo nos termos establecidos na Lei reguladora da Xurisdición contencioso-administrativa. Ordes, 14 de xaneiro de 2014 O ALCALDE-PRESIDENTE Manuel Regos Boquete A Lei 3/1986, do 18 de decembro, dos consellos escolares de Galicia establece no seu artigo 15.2, que: “Os municipios que dispoñan polo menos dun colexio de EXB deberán constituír o Consello Escolar Municipal”. No artigo 17.2 establécese, tamén, que: “Os concellos poderán tomar a iniciativa da constitución dos seus respectivos consellos escolares municipais, fixando as normas regulamentarias de procedemento e comunicándolle á Consellería de Educación o acordo municipal adoptado”. O Decreto 44/1988, do 11 de febreiro, regula en desenvolvemento da Lei 3/1986, do 18 de decembro, de consellos escolares de Galicia, os consellos escolares municipais no seu capítulo III, como órganos de consulta e participación dos sectores afectados na programación do ensino non universitario e na planificación dos centros escolares no ámbito municipal. Neste sentido, o CEM será o lugar de encontro para o fomento da cultura da participación, fornecendo o debate de todas as partes e cohesionando as estruturas asociativas existentes. Preténdese que sexa un foro de reflexión e debate da situación educativa do municipio, que analice e avalíe as distintas problemáticas existentes, creando estados de opinión que sirvan para que a Administración educativa tome as decisión axeitadas. Ademais, para o Concello de Ordes é un piar básico de actuación, consonte ao seu compromiso coa necesidade de crear órganos de expresión directa da cidadanía que posibiliten a súa participación en todo o que teña que ver coa política educativa municipal.1. O Consello Escolar Municipal de ORDES (CEM) constitúese como peza básica e fundamental para unha eficaz instrumentalización da participación democrática da comunidade educativa e procurará a máis ampla participación social dos protagonistas directos da acción educativa e un alto nivel de interlocución co poder municipal.2. O CEM é o órgano colexiado municipal de carácter consultivo e de participación de todos os sectores afectados na programación xeral do ensino e na planificación dos centros escolares no ámbito municipal.1. O CEM, como máximo órgano de participación e consulta en materia educativa no ámbito municipal, terá como fins os seguintes: a) Velar pola consecución do acceso de todos os habitantes do municipio de ORDES aos niveis educativos e culturais que permitan a súa realización persoal e socio-laboral, promovendo con esta finalidade cantas accións sexan precisas para acadar a igualdade de oportunidades no ámbito educativo, a compensación educativa e a atención á diversidade. b) Fomentar o respecto pola liberdade, a convivencia, a igualdade, a xustiza, o pluralismo e a normalización da lingua galega na comunidade educativa. c) Impulsar e incentivar a calidade do ensino en todos os seus aspectos. d) Promover a participación real, efectiva e continua da comunidade educativa nos centros docentes. e) Ofrecer a máis ampla información sobre a súa actividade e sobre a situación actual do ensino no ámbito municipal.1. A organización e funcionamento internos do CEM rexerase, ademais de polas normas contidas no presente Regulamento, pola seguinte normativa: - Lei orgánica 8/1985, do 3 de xullo, reguladora do dereito á educación. - Lei orgánica 2/2006, do 3 de maio, de educación. - Lei 3/1986, do 18 de decembro, de consellos escolares de Galicia. - Decreto 44/1988, do 11 de febreiro, polo que se regulan o Consello Escolar de Galicia, os consellos escolares territoriais e municipais, en desenvolvemento da Lei 3/1986, do 18 de decembro, de consellos escolares de Galicia. - Decreto 87/1992, do 26 de marzo, polo que se aproba o Regulamento de réxime interno do Consello Escolar de Galicia. - Lei 30/1992, do 26 de novembro, de réxime xurídico das administracións públicas e do procedemento administrativo común. - Lei 7/1985, do 2 abril, de bases do réxime local. - Lei 5/1997, do 22 de xullo, de Administración Local de Galicia. - Real decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais.2. No caso de existir lagoas normativas ou dúbidas de interpretación na aplicación das normas transcritas no parágrafo anterior, haberase de estar á interpretación que delas realice o Pleno do CEM, ou o seu presidente ata que se pronuncie o Pleno do CEM.1. A sede e lugar de xuntanzas do CEM serán os locais municipais que así dispoña o presidente do CEM. Así mesmo, este porá a disposición do Consello os recursos persoais e materiais que precise para o desenvolvemento das súas funcións, dentro das posibilidades do Concello de ORDES.2. A Secretaría do CEM contará cun lugar axeitado que permita o normal desenvolvemento da súa actividade, así como a custodia dos libros e documentos do CEM.1. O CEM será consultado preceptivamente polo órgano municipal competente ou pola Administración educativa, con carácter previo á toma dos acordos, nas seguintes cuestións: a) Convenios e acordos de colaboración coa Consellería de Educación e Ordenación Universitaria ou calquera outra administración pública, que afecten ao ensino dentro do ámbito municipal. b) Actuacións e normas municipais que afecten aos servizos educativos complementarios e extra-escolares con incidencia no funcionamento dos centros docentes, tales como transporte escolar, comedores, servizos de limpeza e conservación. c) Actuacións e normas municipais que afecten ou favorezan a ocupación real das prazas escolares coa finalidade de mellorar o rendemento educativo e, de ser o caso, facer efectiva a obrigatoriedade do ensino. d) Localizacións dos centros docentes dentro da demarcación municipal. e) Prioridade nos programas e actuacións municipais que afecten á conservación, vixilancia e mantemento axeitado dos centros docentes, de acordo coas competencias que a lexislación lles outorgue aos concellos en cada momento e especial atención á supresión de barreiras arquitectónicas. f) Fomento de actividades que tendan a mellorar a calidade educativa, a renovación pedagóxica, os principios da escola activa e a integración escolar, especialmente no que respecta á adaptación da programación ao medio, para chegar a unha escola democrática, científica, libre, galega e non discriminatoria. g) Competencias educativas que afecten ao ensino non universitario e que a lexislación lles outorgue aos municipios. h) Programación de investimentos en materia educativa. i) Calquera outro asunto de importancia para a vida escolar do Concello.2. Sen prexuízo dos informes preceptivos sobre as materias recollidas no parágrafo primeiro, o CEM poderá elevar á Administración educativa ou ao Concello informes ou propostas para o mellor funcionamento do sistema educativo e en especial sobre as seguintes materias: a) Distribución de alumnos a efectos de escolarización, tendo en conta a normativa vixente ao caso. b) Constitución de padroados, institutos municipais ou entes similares relativos á educación. c) Cuestións relativas á promoción e extensión educativa. d) Adaptación do calendario escolar ás necesidades e características socioeconómicas dos núcleos de poboación do municipio. A estes efectos, as propostas presentadas polos conselleiros deberán ser motivadas e precisas e presentaranse por escrito á Presidencia do CEM, quen decidirá sobre a súa tramitación.3. Aos efectos dun eficaz desenvolvemento das súas competencias, o CEM poderá solicitar información da Administración educativa e das autoridades locais sobre calquera materia relacionada coa educación no ámbito municipal e, especialmente, sobre o rendemento escolar.4. O alcalde ou concelleiro delegado na área de educación poderán someter á consulta do CEM calquera outra cuestión non comprendida no parágrafo 1 do presente artigo e que estean relacionadas coa natureza co CEM.5. Para o correcto cumprimento das competencias do CEM, o alcalde da Corporación Municipal de ORDES na fase de formación do orzamento xeral proverá a correspondente dotación orzamentaria para atender os gastos da actuación do CEM.1. Son conselleiros/as do CEM: a) O/A presidente/a do CEM. b) Vogais, que se agrupan nos seguintes sectores: 1. Sector docente: Sete profesores/as dos niveis educativos correspondentes ao ámbito do ensino non universitario de Galicia propostos polos sindicatos ou asociacións profesionais educativas, proporcionalmente á representación obtida nas eleccións sindicais do sector docente, no municipio.2. Sector de usuarios/as do Sistema Educativo: a) Catro pais ou nais de alumnos/as propostos pola federación de asociacións de nais e pais de alumnos/as de centros públicos que actúe no municipio e estean legalmente constituídas, segundo a súa representatividade. Esta representatividade estará en función do número de centros que agrupe. b) Tres alumnos/as elixidos/as polos representantes dos alumnos/as nos consellos escolares dos centros existentes no municipio.3. Os sete directores dos centros educativos deste Municipio (IES nº 1, IES nº 2, CEIP Castelao, CEIP Campomaior, CEIP Mesón do Vento, Director/a Escola Unitaria de Montaos, Director/a Escola Unitaria de Merelle). c) Un funcionario/a público nomeado pola Administración educativa da Xunta de Galicia. d) O secretario do CEM.2. No nomeamento dos conselleiros deberá respectarse, na medida do posible, o criterio de paridade entre home e muller.3. O mandato dos conselleiros será de catro cursos académicos, excepto os representantes dos alumnos, que será de dous cursos académicos.1. Os conselleiros perderán a súa condición de membros do CEM por algunha das seguintes causas: a) Expiración do prazo do seu mandato. A renovación dos cargos farase por metades cada dous cursos, a excepción do grupo de alumnos que se renovará cada dous anos na súa totalidade. Os prazos de renovación do CEM computaranse dende a data da súa sesión constitutiva. As propostas de nomeamento de conselleiros efectuadas polas distintas asociacións, sindicatos e consellos, remitiranse ao presidente/a do Consello, cun mes de antelación á data en que o Consello deba renovarse. b) Por renuncia formulada por escrito dirixido á Presidencia do CEM. c) Por falecemento ou incapacidade permanente, postas en coñecemento do presidente do Consello, acreditado por calquera medio admisible en dereito. d) Por ser condenado por delito doloso como consecuencia de sentenza xudicial firme que o inhabilite para o exercicio de cargos públicos. e) Por incumprimento grave ou reiterado da súa función, previa declaración do Pleno do CEM. f) Por revogación do mandato conferido polas organizacións que representan ou, cando en virtude da realización de eleccións sindicais ou de renovación dos representantes, se alterase a representatividade das organizacións que efectuaron a proposta. Neste caso os representantes das organizacións sindicais, colexiais ou empresariais, deberán ser ratificados ou substituídos polas organizacións que os propuxeron. O prazo para substituílos será de dous meses, que se contarán desde o día seguinte ao anuncio dos resultados das eleccións ou da renovación dos órganos reitores aludidos. g) Por revogación do mandato en caso do/a representante da Administración educativa. h) Cando deixen de concorrer os requisitos que determinaron a súa designación. i) As demais previstas na lexislación vixente que impidan o exercicio dun cargo público.2. No caso de que se produza algunha vacante no Consello, a Presidencia deste porao en coñecemento das asociacións, sindicatos, consellos ou movementos, para a súa provisión conforme o establecido no presente regulamento. No caso de representantes dos alumnos, a vacante será cuberta polo seguinte candidato/a da lista de candidatos/as segundo o resultado das últimas eleccións. O mandato dos novos membros, salvo o previsto no apartado a) do parágrafo anterior, terá a duración que reste para a renovación do CEM.1. Os conselleiros, que actuarán no exercicio das súas funcións con plena autonomía e independencia, teñen dereito a: a) Asistir e participar con voz e voto nas sesións do Pleno e da Comisión Permanente de que formen parte, a excepción do secretario do CEM que non ostentará dereito a voto. b) Acceder á documentación que obre no poder do CEM e solicitar copia das actas e da documentación do Pleno e da Comisión Permanente. c) Dispor da información dos temas ou estudos que desenvolva o Pleno e a Comisión Permanente de que formen parte e daqueloutras que expresamente soliciten. d) Presentar propostas, emendas, mocións e suxestións para a adopción de acordos polo CEM ou para o seu estudo na Comisión Permanente, de conformidade co procedemento establecido neste Regulamento. e) Ostentar, en cantos actos aos que expresamente foran comisionados polos órganos do Consello, a representación deste, a salvo e sen prexuízo da representación xeral do presidente. f) Calquera outro que lles sexa legalmente recoñecido.2. Son obrigas dos conselleiros: a) Asistir ás xuntanzas do Pleno e da Comisión Permanente da que formen parte. O presidente do CEM, a iniciativa da Comisión Permanente, porá en coñecemento do Pleno do CEM e das asociacións ou organizacións ás que representan, os nomes dos membros que incumpran reiterada e inxustificadamente o deber de asistencia ás sesións, para os efectos de proposta de nomeamento do sucesor. b) Participar nos traballos para os que sexan designados polos órganos do CEM. c) Gardar segredo sobre as materias e actuacións que expresamente sexan declaradas reservadas polos seus órganos e a debida reserva das deliberacións do Pleno e da Comisión Permanente.1. Son órganos do Consello Escolar Municipal de ORDES: a) Unipersoais A Presidencia. A Vicepresidencia. A Secretaría. b) Colexiados O Pleno. A Comisión Permanente.2. Os órganos do CEM poderán ser auxiliados nas súas tarefas por unha asistencia técnica, contratada con empresas ou persoas especializadas, ou mediante convenios interadministrativos de colaboración con institucións públicas.1. O presidente do CEM será o Alcalde ou membro da Corporación Local responsable da área de Educación en quen delegue.2. Corresponde ao presidente do CEM a realización das seguintes funcións: a) Representar ao CEM e dirixir a súa actividade. b) Nomear os vogais do CEM a proposta dos respectivos sectores. c) Exercer a dirección dos órganos colexiados do Consello. d) Fixar a orde do día, convocar e presidir as xuntanzas do Pleno e da Comisión Permanente, e velar pola execución dos acordos adoptados. e) Presidir as xuntanzas, ordenar os debates e dirimir, co seu voto de calidade, as votacións en caso de empate. f) Executar o orzamento do CEM conforme aos criterios que nel se establezan, informando ao Pleno e á Comisión Permanente. g) Calquera outra que non estea expresamente atribuída a outro órgano do CEM.1. O/A vicepresidente/a será nomeado polo Pleno do Consello, de entre os conselleiros do sector social, a proposta do presidente do CEM.2. O vicepresidente, que o será do Pleno e da Comisión Permanente, substituirá ao presidente en caso de vacante, ausencia ou enfermidade e realizará as funcións que este lle delegue. En ningún caso caberá unha delegación permanente de funcións.3. Ostentará a calidade de membro nato de calquera órgano colexiado do Consello, sen prexuízo do número de membros de que este conste.1. O/A secretario/a do CEM será o Secretario do Concello de ORDES ou funcionario en que delegue.2. Son funcións do secretario do CEM: a) Asistir ás xuntanzas do Pleno e da Comisión Permanente, con voz pero sen voto, levantando acta de todas as xuntanzas que realicen. b) Asistir o presidente/a na convocatoria das xuntanzas e na elaboración da orde do día. c) Prestar o asesoramento que o funcionamento do Consello requira. d) Expedir, co visto e prace da Presidencia, certificacións de actas, acordos, ditames e asistencias. e) Autorizar coa súa firma os acordos do Consello. f) Custodiar as actas, ditames e acordos do Consello. g) Xestionar administrativamente os asuntos do CEM. h) Coidar do rexistro de entrada e saída de documentos e o servizo de arquivo. i) Proporcionar, previa petición por escrito, a documentación e os medios materiais, se é o caso, que os conselleiros/as requiran no exercicio das súas funcións. j) Calquera outra tarefa relativa a funcións xenéricas da Secretaría, que lle encomende o Pleno ou a Presidencia do CEM.3. En casos de vacante, ausencia ou enfermidade, o secretario será substituído polo funcionario público do Concello de ORDES que a Presidencia do Consello designe.1. O Pleno é o órgano supremo de decisión e formación da vontade do Consello, e está integrado por todos os conselleiros, baixo a dirección do seu presidente/a e asistido polo secretario.2. Son funcións do Pleno do CEM, ademais do exercicio das competencias atribuídas ao CEM no artigo 5 do presente regulamento, as seguintes: a) Establecer as liñas xerais de actuación do Consello para cada curso escolar. b) Elaborar, debater e aprobar os ditames, informes ou propostas que expresen a vontade do Consello en materia da súa competencia. c) Propor ao órgano competente do Concello de ORDES a modificación do presente Regulamento. d) Aprobar a memoria anual de actividades e o informe anual sobre a situación do ensino no municipio, segundo os proxectos presentados pola Comisión Permanente. e) Nomear o vicepresidente/a do CEM a proposta da Presidencia, así como solicitar razoadamente do presidente/a o seu cesamento. f) Elixir os vogais da Comisión Permanente. g) Ditar normas de desenvolvemento do presente regulamento a proposta do presidente do CEM.3. Os ditames ou informes aprobados serán remitidos ao Concello de ORDES, á Autoridade Educativa ou ao Consello Escolar de Galicia, segundo a solicitude, firmados polo presidente e o secretario, indicando os nomes dos asistentes á correspondente xuntanza e con expresión de se foron aprobados por unanimidade, por maioría ou empate decidido polo voto do presidente, e acompañados dos votos particulares, se os houbese. Estes informes ou ditames serán publicados na páxina web do Concello de ORDES por orde da Presidencia do CEM.4. Cando no trámite dalgunha norma xeral ou acto sobre algún asunto da competencia do CEM se omitise indebidamente o informe do Consello, o seu presidente comunicarallo a quen corresponda.1. A Comisión Permanente é a unidade básica de xestión dos asuntos do CEM, e en consecuencia correspóndenlle a recepción e tramitación dos asuntos, preparando así e facilitando as xuntanzas do Pleno.2. Son membros da Comisión Permanente: a) O/A presidente/a do CEM b) O/A vicepresidente/a do CEM c) O/A secretario/a do CEM d) Un vogal de cada un dos tres sectores do CEM.3. As funcións da Comisión Permanente do CEM son: a) Preparar a orde do día das sesións ordinarias do Pleno do CEM. b) Preparar os informes, propostas ou ditames para seren debatidos polo Pleno do CEM, nomeando a estes efectos un relator do proxecto de informe. A estes efectos, o proxecto de informe que aprobe a Comisión Permanente, xunto cos votos particulares de ser o caso, remitirase polo secretario a todos os membros do Pleno do CEM coa antelación necesaria para a convocatoria da xuntanza. c) Xestionar os asuntos e acordos que lle encomende o Pleno, dándolle conta da súa actividade. d) Elaborar o proxecto da memoria anual de actividades do CEM e elevala ao Pleno para a súa aprobación. e) Elaborar o proxecto de informe anual sobre a situación do ensino non universitario no municipio, e elevala ao Pleno para a súa aprobación. f) Estudar e tramitar as propostas de informe e ditames decidindo sobre a ampliación ou modificar o traballo realizado ou o seu traslado ao Pleno. g) Elaborar e formular propostas ao Pleno do Consello. h) Velar pola difusión dos acordos adoptados polo Consello que considere de especial importancia para a comunidade educativa. i) Calquera outra que lle sexa asignada polo Pleno do Consello.4. Para o correcto desenvolvemento das súas funcións, a Comisión Permanente poderá solicitar ao Pleno do CEM que se encargue a entidades públicas ou privadas de recoñecido prestixio a realización dos estudos técnicos que sirvan de base para a confección dos informes, ditames ou propostas que a Comisión deba elaborar.5. O Pleno do CEM poderá acordar a incorporación á Comisión Permanente, e mesmo con carácter estable, doutros representantes que actuarán con voz pero sen voto.6. Cando se produza unha vacante na Comisión Permanente ou a composición do Pleno do Consello se modifique, no prazo dun mes procederase a adecuar a representación na Comisión Permanente. O Consello Escolar Municipal de ORDES funcionará en Pleno e Comisión Permanente.1. O Pleno do CEM funciona en réxime de xuntanzas ordinarias de periodicidade preestablecida e extraordinarias, que poden ser, ademais, urxentes.2. As xuntanzas ordinarias realizaranse cada seis meses. Necesariamente dúas destas xuntanzas coincidirán co primeiro e o último trimestre do curso escolar. Nestas xuntanzas sempre haberá unha quenda de rogos e preguntas.3. A xuntanzas extraordinarias poderán ser convocadas polo presidente/a, pola Comisión Permanente u cando o solicite un terzo do número de conselleiros do CEM, excluído o secretario, que asinarán debidamente identificados a devandita solicitude, expresando o obxecto que se vai tratar na correspondente xuntanza. Neste último caso, a xuntanza quedará automaticamente convocada para o décimo día hábil seguinte á data de entrada da solicitude, e será notificada a todos os conselleiros do CEM polo secretario xunto coa orde do día. As xuntanzas extraordinarias de carácter urxente soamente poderán ser convocadas polo presidente do CEM, motivando debidamente a súa convocatoria.4. As xuntanzas deben ser convocadas, polo menos, con cinco días hábiles completos de antelación á súa realización, salvo as extraordinarias de carácter urxente, que deberán convocarse con, polo menos, 48 horas de antelación á súa realización. As convocatorias serán notificadas a todos os membros do CEM polo secretario xunto coa orde do día, copia da acta anterior, un extracto da documentación dos puntos que se van tratar e a data e lugar de realización. A documentación íntegra dos asuntos incluídos na orde do día deberá estar a disposición dos conselleiros do CEM dende o mesmo día da convocatoria na Secretaría. Non poderán ser obxecto de deliberación asuntos que non estean reflectidos na orde do día, salvo que, estando presentes todos os membros do órgano, así o acorden por maioría ao comezo da sesión.5. Para a válida constitución do Pleno, en primeira convocatoria, será necesaria a asistencia do presidente/a e o/a secretario/a, ou no seu caso, de quen os substitúan, e a metade a lo menos, dos vogais do CEM. En segunda convocatoria, que terá lugar media hora máis tarde, será suficiente a asistencia do presidente/a ou vicepresidente e do/a secretario/a, ou no seu caso, de quen os substitúan, e un terzo do número de vogais do CEM. De non se acadar o quórum establecido, procederase a unha nova convocatoria nun prazo máximo de sete días hábiles. O quórum esixido deberá manterse durante toda a xuntanza. De non ser así, o secretario/a advertirá desta situación ao presidente/a que a levantará. 6. Os debates dos proxectos de informe ou ditame iniciaranse presentando o texto polo seu relator. A continuación debateranse as emendas presentadas ao informe preliminar, tanto as aceptadas pola Comisión Permanente e incorporadas posteriormente ao informe, como as que se manteñan “vivas” para o debate, que serán sometidas a votación despois de cada debate. Para axilizar o debate non se admitirán emendas in voce a non ser que teñan un carácter transaccional.7. Os acordos adoptaranse sobre o conxunto do informe por maioría dos votos dos asistentes, e poderán formularse votos particulares. A estes efectos, deberase anunciar este extremo antes do remate da xuntanza, e presentalo por escrito dentro das corenta e oito horas seguintes. Os demais conselleiros/as que votasen en contra poderán adherirse ao voto particular presentado. En caso de empate, realizase unha nova votación e de persistir, decidirá o voto de calidade do presidente. O voto é persoal e indelegable, e non se admitirá o voto por correo. O sistema normal de votación será a votación ordinaria, que se manifestará por signos convencionais de asentimento, desistimento ou abstención. Procederá a votación secreta cando se trate da elección ou destitución de persoas ou cando así o manifeste a maioría absoluta do número legal de membros. Calquera membro poderá solicitar que conste en acta o sentido do seu voto.8. As xuntanzas do Pleno do CEM non son públicas, sen prexuízo de poder convocar, aos sós efectos de escoitar o seu parecer ou recibir un informe respecto a un tema concreto, a representantes de asociacións ou entidades recoñecidas no artigo 72 da Lei 7/1985, do 2 de abril. Así mesmo, a proposta do presidente, poderán asistir asesores externos tecnicamente cualificados para asesorar nas materias obxecto de debate. Estes expertos actuarán con voz pero sen voto.9. Cando o Pleno ou a Comisión Permanente do CEM considere necesario efectuar unha exposición ante o Concello Pleno ou a Xunta de Goberno Local en relación con algún punto da orde do día, sempre que estea relacionado coa natureza do CEM, deberá solicitalo, a través do presidente do CEM, ao alcalde cunha antelación mínima de dous días hábiles á realización da xuntanza. De ser concedida a citada exposición, o CEM designará un único representante para expor o seu parecer durante o tempo que sinale o alcalde, con anterioridade á lectura, debate e votación da proposta incluída na orde do día. A estes efectos, as convocatorias e ordes do día das sesións do Pleno e da Xunta de Goberno do Concello de ORDES serán comunicadas ao CEM.10. O presidente abrirá, suspenderá e levantará as sesións, dirixirá os debates, velará polo mantemento da orde e pola observancia do presente Regulamento, requirindo cando sexa necesaria a asistencia do secretario.11. O presidente procurará, como moderador dos debates, a máis ampla participación, sen prexuízo de chamar a atención sobre o asunto principal sometido a discusión, evitando divagacións que alarguen innecesariamente os debates. A estes efectos, poderá chamar á orde a aqueles membros que profiran palabras ofensivas, produzan interrupcións ou pretendan facer uso da palabra sen que lle fora concedida, e de persistir esta actitude poderá ordenarlles que abandonen o local onde se celebre a xuntanza. O presidente someterá a votación os asuntos obxecto de debate e proclamará os resultados. As xuntanzas respectarán o principio de unidade de acto, procurando que terminen no mesmo día do seu comezo. De non ser así, o presidente poderá levantar a xuntanza e os asuntos non debatidos incluiranse na orde do día da seguinte xuntanza.1. O réxime de xuntanzas da Comisión Permanente será o mesmo que o do Pleno, coas seguintes especialidades: a) As xuntanzas ordinarias realizaranse cada tres meses. b) As xuntanzas extraordinarias poderán ser convocadas polo presidente/a ou cando o solicite un terzo do número de membros da Comisión, excluído o secretario. c) Para a válida constitución da Comisión Permanente será necesaria a asistencia do presidente/a ou vicepresidente/a, o/a secretario/a e un vogal dalgúns dos sectores do CEM. De non se acadar o quórum establecido, procederase a unha nova convocatoria nun prazo máximo de sete días.1. De cada xuntanza levantarase unha acta polo secretario do órgano correspondente, que será firmada por este co visto e prace do presidente.2. En cada acta deberá figurar polo menos: a) Lugar, data e hora de comezo e fin da xuntanza. b) Asistentes á sesión e relación de membros que escusan a súa asistencia e outras persoas citadas, no seu caso. c) Carácter ordinario, extraordinario ou urxente da sesión. d) Asuntos que figuren na orde do día. e) Acordos tomados, sinalando a forma en que foron adoptados, cos votos a favor, en contra e abstencións, e os seus motivos cando o soliciten expresamente os interesados. f) O texto dos informes, estudos ou declaracións adoptadas. g) As opinións e intervencións dos conselleiros, de xeito sucinto. h) Incidencias dalgunha importancia que, a xuízo do secretario, se produzan no transcurso da sesión.3. Cando non se realice a sesión por calquera motivo, o secretario suplirá cunha dilixencia autentificada coa súa firma e co visto e prace do presidente, na cal se farán constar as causas da súa non realización e, no seu caso, o nome dos asistentes e dos que se escusaran.4. As actas someteranse a aprobación como primeiro punto da orde do día da seguinte xuntanza, coas obxeccións que propoñan os conselleiros, para precisar mellor o desenvolvemento da sesión, sen que en ningún caso poida modificarse o fondo dos acordos adoptados, cabendo soamente a corrección dos meros erros materiais ou de feito.5. As actas quedarán baixo a custodia do secretario, e, unha vez aprobadas, incluiranse no Libro de Actas do Consello Escolar Municipal de ORDES, quen facilitará copias a calquera membro do CEM que o solicite.6. As certificacións expedidas polo secretario, por orde da Presidencia, darán fe dos acordos do CEM, e expediranse: a) De oficio, a requirimento dos órganos das administracións públicas ou dos órganos xudiciais no exercicio das súas competencias. b) A instancia dos membros do Consello. c) A instancia de calquera interesado. Nos supostos recollidos nas letras b) e c), o contido das certificacións versará sobre a parte decisoria dos acordos.7. A Presidencia disporá que, de cada sesión do Pleno do Consello, se redacte unha nota informativa, referida fundamentalmente aos acordos tomados, co obxecto de comunicar á opinión pública, a través dos medios de comunicación social e da páxina web do Concello de ORDES, as actividades e posicións do Consello Escolar Municipal de ORDES.8. A redacción das actas, certificacións, informes, ditames e, en xeral, calquera documento do CEM, farase nos termos establecidos na Lei 5/1988, do 21 de xuño, do uso do galego como lingua oficial de Galicia polas entidades locais.1. O CEM emitirá un ditame non vinculante con respecto aos asuntos que sexa consultado no prazo dun mes, sen prexuízo dos ditames que preceptivamente elaboren as comisións do Pleno do Concello. No caso de que a materia sobre a que verse a consulta sexa de gran complexidade, o CEM poderá solicitar unha ampliación de prazo por un máximo de quince días hábiles do órgano competente do Concello para adoptar o acordo. Por outra banda, por motivos de urxencia, que haberá de motivarse na solicitude, o ditame deberá evacuarse no prazo de quince días hábiles, reducíndose o resto de prazos expresados no presente artigo á metade.2. Os documentos remitidos para ser informados ou ditaminados polo CEM serán enviados ao secretario do Consello, que os remitirá á Comisión Permanente.3. Para a elaboración dun informe, ditame ou proposta, a Comisión Permanente elaborará previamente un informe preliminar. Para a elaboración do devandito informe preliminar a Comisión Permanente poderá designar un ou varios membros encargados da súa redacción. Tamén o poderá encargar a unha comisión de traballo, cumprindo para este efecto o especificado neste regulamento. Para o correcto desenvolvemento das súas funcións, a Comisión Permanente ou o seu presidente poderá solicitar ao Pleno do CEM que se encargue a entidades públicas ou privadas de recoñecido prestixio a realización dos estudos técnicos que sirvan de base para a confección dos informes, ditames ou propostas que a comisión deba elaborar.4. Unha vez redactado o informe preliminar, este achegarase a todos os membros do Pleno do Consello Escolar Municipal para que no prazo de dez días hábiles poidan elaborar, se o desexan, emendas, consideracións e suxestións aos diversos puntos dos que conste o devandito informe preliminar ou proposta, presentándoas por escrito diante do secretario do CEM.5. Logo de recibidas en prazo todas as emendas e suxestións, a Comisión Permanente reunirase para sometelas a debate e incorporalas, ou non, ao informe preliminar ou proposta, que de novo se achegará xunto coa copia de todas as emendas presentadas a todos os membros do pleno do Consello para o seu estudo e análise. Daráselles un prazo de cinco días para que o membros do Pleno que presentaron emendas que non foron tidas en conta pola Comisión Permanente para a elaboración do informe preliminar manifesten por escrito dirixido á secretaría a súa intención de incluílas no debate en pleno. Enténdese que de non facelo así, as emendas non se debaterán.1. O CEM elaborará anualmente, ao finalizar o curso escolar, un informe sobre o estado do ensino no municipio, que enviará á Corporación Municipal, á Consellería competente en materia educativa e ao Consello Escolar de Galicia, de conformidade co disposto no artigo 18, apartado 2 da Lei 3/1986, de consellos escolares de Galicia, e no artigo 27.2 do Decreto 44/1988, do 11 de febreiro, que desenvolve a citada lei. Este informe deberá presentarse para a súa aprobación antes do 15 de outubro de cada ano e referirase o curso académico pechado e poderá versar sobre aspectos específicos ou singulares.2. Sen prexuízo do informe anual, con carácter bianual o CEM elaborará un informe completo sobre a evolución e o estado actual do sistema educativo no municipio.3. O proceso que se ha seguir para a súa emisión será o mesmo que o regulado no artigo sobre emisión de informes e formulación de propostas.4. O informe, unha vez aprobado, será publicado polo propio Consello Escolar Municipal polo menos na páxina web do Concello de ORDES.1. O CEM ao remate de cada curso escolar elaborará unha memoria da súa actuación no curso escolar correspondente, explicando de xeito conciso cada unha das principais actuacións levadas a cabo e xustificando a súa contribución á mellora do sistema educativo.2. O procedemento que se ha seguir para a súa emisión e achega será o regulado con carácter xeral para á elaboración de ditames.3. Para a elaboración da memoria anual de actividades tomaranse como referente as actas do Pleno e da Comisión Permanente.1. O CEM deberá constituírse dentro do prazo de tres meses, dende a aprobación do presente regulamento orgánico polo Pleno do Concello de ORDES.2. O CEM quedará validamente constituído cando se integren nel polo menos dous terzos dos representantes que o compoñen. Dentro do prazo de dous meses a partir da aprobación do presente regulamento, as entidades, organismos e institucións a que se refire o artigo 6 do Regulamento procederán a propoñer os seus representantes no CEM. A convocatoria e presidencia da sesión constitutiva do CEM será efectuada polo alcalde do Concello de ORDES ou concelleiro da área de educación en quen delegue. Con carácter excepcional, aos dous anos da constitución do CEM, cesarán por sorteo a metade dos conselleiros de cada grupo a que se refire o artigo 6 do regulamento, a excepción do sector de alumnos que cesarán na súa totalidade. O Concello de ORDES publicará na súa páxina web, previa comunicación do secretario do CEM, os nomes dos conselleiros en cada período de mandato, co obxecto de fomentar a transparencia e dar cumprimento ao principio de información á cidadanía. O presente Regulamento orgánico entrará en vigor coa publicación no Boletín Oficial da Provincia e transcorrido o prazo establecido no artigo 65.2 da Lei 7/1985, do 2 de abril, reguladora das bases do réxime local.